CELEX: 22008D0951
Language: bg
Date: 2008-11-18 00:00:00
Title: 2008/951/ЕО: Решение № 2/2008 на Съвета на министрите АКТБ—ЕО от 18 ноември 2008 година за разпределение на средства за Сомалия от Десетия европейски фонд за развитие

17.12.2008   
            
            
               BG
            
            
               Официален вестник на Европейския съюз
            
            
               L 338/53
            
         
      РЕШЕНИЕ № 2/2008 НА СЪВЕТА НА МИНИСТРИТЕ АКТБ—ЕО
   от 18 ноември 2008 година
   за разпределение на средства за Сомалия от Десетия европейски фонд за развитие
   (2008/951/ЕО)
   СЪВЕТЪТ НА МИНИСТРИТЕ АКТБ—ЕО,
   като взе предвид Споразумението за партньорство АКТБ—ЕО, подписано в Котону на 23 юни 2000 г. и преразгледано в Люксембург на 25 юни 2005 г. (1), и по-специално член 93, параграф 6 от него,
   като има предвид, че:
   
               (1)
            
            
               С Решение № 3/2001 на Съвета на министрите АКТБ—ЕО (2) сумата от 149 милиона евро беше разпределена за финансово сътрудничество за развитие със Сомалия за периода до края на 2007 г. от Осмия и Деветия европейски фонд за развитие (ЕФР) в съответствие с член 93, параграф 6 от Споразумението за партньорство АКТБ—ЕО. Тази разпоредба позволява на Съвета на министрите АКТБ—ЕО да предостави специална подкрепа на държави от АКТБ, страни по предходни споразумения АКТБ—ЕО, които поради отсъствието на нормално създадени правителствени институции не са могли да подпишат или ратифицират споразумението за партньорство АКТБ—ЕО.
            
         
               (2)
            
            
               С Решение № 3/2007 (3) на Съвета на министрите АКТБ—ЕО от 25 май 2007 г. за изменение на Решение № 3/2001 тези средства, разпределени за Сомалия, бяха увеличени с 36 144 798 евро от Деветия ЕФР.
            
         
               (3)
            
            
               Преразгледаното споразумение за партньорство АКТБ—ЕО, включително многогодишната финансова рамка за периода 2008—2013 г., съдържаща се в приложение IБ към него (4), влезе в сила на 1 юли 2008 г. Член 93, параграф 6 от него все още се прилага за Сомалия.
            
         
               (4)
            
            
               За да се осигури продължаване на подкрепата за населението на Сомалия, е необходимо да се разпределят средства за тази цел от Десетия ЕФР, който ще обхване периода 2008—2013 г.
            
         
               (5)
            
            
               Сомалия следва да се ползва от разпределението на средства от Десетия ЕФР, които са сравними по размер с тези, получени от държавите от групата на АКТБ, които са ратифицирали Споразумението за партньорство АКТБ—ЕО. Ако Сомалия беше включена в модела за разпределение на помощи на Десетия ЕФР, който се основава върху критериите за нуждите и резултатите, посочени в член 3 от приложение IV към Споразумението за партньорство АКТБ—ЕО, сумата, определена за нея, би възлязла на 212 милиона евро за макроикономическа подкрепа, секторни политики, програми и проекти в подкрепа на основните или страничните области на подпомагане от Общността и 3,8 милиона евро за покриване на непредвидени нужди, както е посочено в същия член. Следователно равни по размер суми следва да бъдат осигурени за специална подкрепа.
            
         
               (6)
            
            
               На срещата си на 25 май 2007 г. Съветът на министрите АКТБ—ЕО се съгласи да делегира на Комитета на посланиците правомощието си да завърши работата по преразглеждането на специалната подкрепа за Сомалия в рамките на Десетия ЕФР,
            
         РЕШИ:
   Член 1
   1.   Сумата от 215,8 милиона евро се заделя от резерва за национално и регионално сътрудничество на Десетия европейски фонд за развитие за специална подкрепа в полза на Сомалия в съответствие с член 93, параграф 6 от Споразумението за партньорство АКТБ—ЕО. От тази сума:
   
               а)
            
            
               212 милиона евро се използват за институционално изграждане и дейности по икономическо и социално развитие, като се отчитат специално нуждите на най-уязвимите слоеве от населението. Това разпределение на средствата се планира според специална стратегия за подпомагане;
            
         
               б)
            
            
               3,8 милиона евро се използват за покриване на непредвидени нужди, като помощ при спешни случаи, когато подкрепата не може да бъде финансирана от бюджета на ЕС.
            
         2.   Комисията изпълнява функциите на национален разпоредител за планирането и реализирането на настоящото разпределение на средства в съответствие с член 4, параграф 5 от приложение IV към Споразумението за партньорство АКТБ—ЕО.
   Член 2
   Европейската комисия се приканва да вземе необходимите мерки за изпълнение на настоящото решение.
   Член 3
   Настоящото решение влиза в сила в деня на приемането му.
   
      Съставено в Брюксел на 18 ноември 2008 година.
      
         
            За Съвета на министрите АКТБ-ЕО
         
         
            Председател на Комитета на посланиците АКТБ-ЕО по делегиране
         
         P. SELLAL
         
      
   
   
      (1)  ОВ L 209, 11.8.2005 г., стр. 27.
   
      (2)  ОВ L 56, 27.2.2002 г., стр. 23.
   
      (3)  ОВ L 175, 5.7.2007 г., стр. 36.
   
      (4)  ОВ L 247, 9.9.2006 г., стр. 22.